Marielski egzodus
<s>Egzodus iz Mariela () ili Marielski pomorski transport () je naziv za masovno iseljavanje stanovnika Kube u SAD do koga je došlo 1980. godine, i koje je sprovedeno uz prešutni sporazum kubanskih komunističkih i američkih vlasti.</s><s>Povod je bila izbjeglička kriza izazvana kako odlukom Perua, kao i Španije i Kostarike da svima koji žele napustiti otok pruže politički azil u svojim diplomatskim predstavništvima u Havani, a što je u proljeće 1980. godine iskoristilo oko 10.000 ljudi, stvorivši humanitarnu, zdravstvenu i sigurnosnu krizu.</s><s>Nastojeći izbjeći dalje komplikacije, vlada Fidela Castra je objavila da luku Mariel otvara za sve brodove iz susjednih SAD kako bi one koji žele napustiti otok prevezli na Floridu.</s><s>U nju su uglavnom doplovili brodovi u vlasništvu ili iznajmljeni od strane kubanskih emigranata na Floridi, koji su sa sobom uglavnom uzimali rodbinu i prijatelje.</s><s>Program je službeno otpočeo 15. aprila 1980. godine, i računa se da je u prijevozu sudjelovalo preko 1700 brodova, te da je sa Kube na Floridu tokom sljedećih nekoliko mjeseci prešlo oko 125.000 ljudi.</s><s>Iako je vlada tadašnjeg američkog predsjednika Jimmyja Cartera cijelu aferu ispočetka smatrala propagandnom pobjedom u Hladnom ratu, odnosno potvrdu svoje politike promoviranja ljudskih prava, nakon određenog vremena se protiv dolaska izbjeglica počela okretati američka javnost.</s><s>Razlozi su bili dijelom ekonomske prirode, odnosno navodi kako je dolazak izbjeglica u Miami donio masu jeftine radne snage, odnosno doveo do dramatičnog pada nadnica za fizičke i druge poslove, ali i to da se među izbjeglicama našao i veliki broj osuđenih kriminalaca, kroničnih bolesnika i homoseksualaca, odnosno špekulacije da je Castrov režim lukavo iskoristio Marielski egzodus kao priliku da se na jeftin način riješi neželjenih osoba koje bi kompromitirale službenu propagandu o Kubi kao socijalističkom raju.</s><s>Izbjeglice su u nekim slučajevima bile smještane u logore, gdje su izbili neredi te tako protiv njih dodatno okrenuli javnost.</s><s>Broj izbjeglica u Marielu se sa vremenom počeo smanjivati, tako da je krajem oktobra 1980. egzodus službeno okončan.</s>

<s>U američkoj javnosti se dan-danas raspravlja o posljedicama Marielskog egzdousa na same SAD, pa su tako bile česte špekulacije da je zbog njega došlo do porasta kriminala, da je pridonio porazu Cartera na predsjedničkim izborima iste godine, odnosno da su homoseksualne izbjeglice, koje su se navodno bile zarazile kao pripadnici kubanske vojske u angolskom građanskom ratu, u SAD dovele virus HIV-a i tako izazvale pandemiju.</s><s>Iako se danas smatra da je većina negativnih stereotipa vezanih za izbjeglice, za koje se koristi izraz marielitos, posljedica površnog i senzacionalističkog pristupa medija, oni su značajno uticali na američku popularnu kulturu, pri čemu se ističe znameniti film Scarface iz 1983. godine gdje je glavni lik, prikazan kao beskrupulozni i autodestruktivni narkobos, u SAD bio došao kao izbjeglica iz Mariela.</s>

<s>Vanjske veze</s>

<s>Memories of Mariel: 20 Years Later.</s><s>Six-year study of Mariel refugees
 Fleeing Cuba For a Better Life in USA
 Voices from Mariel</s>

<s>1980
Kubanska politička historija
Kubanska pomorska historija
Historija SAD (1964–1980)
Ljudske migracije
Američko-kubanski odnosi</s>

